संस्कृत, रेखा-गणत थमां बी मती कठन बझोई। रेखा-गणत सिक्खने आस्तै रटने-रटाने दी लोड़ नई पौंदी पर संस्कृत बिना रटे औंदी नईं ही। संस्कृत दी पढ़ाई बी चौथे दरजे थमां गै शुरू होंदी ही। छेमें दरजे तगर पुजदे, मेरी हिम्मत जवाब देई गेई। तुआईं संस्कृत पढ़ाने आले पंडत होर बी खासे कठोर सुभा दे हे। उन्दा म्हेशां जतन होंदा जे ओ खासा सबक पढ़ान। संस्कृत ते फारसी दौनें च, इक चाली दी मकाबले दी भावना कम्म करदी ही। फारसी पढ़ाने आले मौलवी साहब नरम सुभा दे हे। जागत आपूं बिचें गल्लां करदे जे फारसी दा मजमून बड़ा सखल्ला ऐ। मौलवी साहब जागतें गी कदें निक्खरदे नईं। कम्म थोड़ा करो, मता करो, चली जदा ऐ।